Številka: 602-25/2023

Datum: 29. september 2023

Na podlagi pete alineje prvega odstavka in četrtega odstavka 29. člena Zakona o vrtcih (Uradni list RS, št. 100/05-UPB, 25/08, 98/09-ZIUZGK, 36/10, 62/10-ZUPJS, 94/10-ZIU, 40/12-ZUJF in 14/15-ZUUJFO, 55/17 in 18/21) in 6. člena Pravilnika o organiziranju, delovanju in financiranju oddelkov vrtcev, ki izvajajo krajše programe in so financirani iz državnega proračuna (Uradni list RS, št. 43/18 in 173/20; v nadaljevanju: Pravilnik) Ministrstvo za vzgojo in izobraževanje, Masarykova c. 16, 1000 Ljubljana (v nadaljevanju ministrstvo) objavlja

**JAVNI RAZPIS**

**ZA FINANCIRANJE ODDELKOV KRAJŠIH PROGRAMOV V VRTCIH**

**V ŠOLSKEM LETU 2023/2024**

**Predmet razpisa:**

Javni razpis za financiranje oddelkov krajših programov v vrtcih v šolskem letu 2023/24 (v nadaljevanju javni razpis) je namenjen javnim vrtcem (samostojni javni vrtci in vrtci pri osnovni šoli), ki bodo v šolskem letu 2023/24 organizirali oddelek krajšega programa v trajanju 240 ur za otroke, ki še niso bili vključeni v vrtec in bodo do konca leta 2023 dopolnili starost pet let.

**Okvirna višina sredstev:**

Ministrstvo bo posameznemu vrtcu v šolskem letu 2023/24 financiralo delovanje oddelka krajšega programa. Osnova za financiranje je cena oddelka krajšega programa v trajanju 240 ur, ki je določena v skladu s 7. členom Pravilnika in z ugotovitvenim sklepom (št. 602-24/2023) z dne 28. septembra 2023 v višini **10.845,84** EUR; cena oddelka krajšega programa, v katerem se izvaja vzgojno delo dvojezično, v slovenskem in madžarskem jeziku oziroma za oddelke v katere so vključeni otroci priseljencev ali Romov, je **16.268,76** EUR.

Ministrstvo bo posameznemu vrtcu sredstva nakazalo na njegov TRR v enkratnem znesku *po zaključku izvajanja programa oziroma sorazmerno glede na število izvedenih ur.*

Za financiranje krajših programov oddelkov vrtcev ministrstvo za šolsko leto 2023/24 predvideva sredstva v ocenjeni višini 150.000 EUR. Sredstva so predvidena v letu 2024, na ukrepu 3311-11-0002 (Povečanje vključenosti otrok v predšolsko vzgojo), proračunski postavki 231562 (Krajši programi za predšolske otroke, ki niso vključeni v vrtec), kontu 4119 (drugi transferi posameznikom). Skrbnica proračunske postavke je Vida Starič Holobar, skrbnica javnega razpisa pa je Brigita Mark. Izvedba javnega razpisa je vezana na proračunske zmogljivosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na predvidena sredstva, se sredstva ustrezno prilagodijo spremembam v državnem proračunu oziroma finančnemu načrtu ministrstva.

***Namen javnega razpisa:***

Namen krajših programov je ponuditi staršem, ki doslej svojega otroka še niso vključili v institucionalno obliko predšolske vzgoje, da se slednjim zadnje leto pred vstopom v šolo omogoči možnost obiskovanja krajšega programa v obsegu 240 ur, ki je zanje brezplačen. Hkrati ima vrtec tudi možnost, da na ta način vključi otroke katerih starši nimajo potrebe ali interesa po poldnevnem ali dnevnem programu, da organizirajo zanje krajši program, ki kljub omejenemu obsegu zajema vse elemente Kurikula za vrtce. Strokovni delavci morajo pri načrtovanju, izvajanju in spremljanju vzgojno izobraževalnega dela v oddelku krajšega programa upoštevati vsa načela in cilje Kurikula za vrtce ter zagotavljati uravnoteženost dejavnosti iz vseh šestih področij Kurikula, v obsegu ur, ki so določene ter poskrbeti za spodbujanje vseh vidikov otrokovega razvoja.

***Cilj javnega razpisa:***

Primarni cilj krajših programov je staršem, ki se ne odločijo za vključitev otroka v redne (bodisi dnevne ali poldnevne programe) omogočiti še neko dodatno sistemsko rešitev in pestrejšo izbiro, ki je lahko obenem organizirana glede na lokalne potrebe in specifike ter zmožnosti samega vrtca. Organizirana predšolska vzgoja pozitivno vpliva na otrokov razvoj. Zgodnja leta otrokovega življenja so namreč kot vemo iz številnih raziskav najbolj formativna za razvoj temeljnih sposobnosti in dovzetnosti za učenje, ki imajo izreden vpliv tudi na poznejše možnosti pri izobraževanju in zaposlovanju ter splošne dosežke in zadovoljstvo v življenju. V evropskem stebru socialnih pravic je navedeno, da bi morali otroci imeti pravico do cenovno dostopne in kakovostne predšolske vzgoje in varstva vsaj v določenem obsegu.

Cilj krajših programov tako zagotavlja obogatitev obstoječe ponudbe raznolikih programov, saj se zavedamo kakšen pomen ima vključenost otroka v visoko-kakovostne programe predšolske vzgoje. Obenem si prizadevamo za povečanje števila in deleža vključenih otrok v predšolski sistem vzgoje in varstva. Eden izmed strateških ciljev politike na področju predšolske vzgoje namreč je, da se v organizirano obliko predšolske vzgoje vključi čim več otrok drugega starostnega obdobja in še posebej, da se zagotovi 100 % vključenost otrok v vrtec v letu pred njihovim obveznim vstopom v osnovno šolo. Dosedanja pestrost programov, ki jo omogoča Zakon o vrtcih je v naši državi zagotovila visoko stopnjo vključenosti otrok v vrtce, tako da v letu pred vstopom otrok v osnovno šolo dosegamo delež vključenosti v skladu s strateškim ciljem Evropske komisije EU2020 glede 95 % vključenosti otrok. A kljub temu po poročilih vrtcev pogosto niso vključeni ravno otroci iz najbolj ranljivih skupin. Obenem je bil nedavno sprejet nov cilj na evropski ravni, ki na eni strani znižuje starost in zvišuje odstotek vključenosti otrok v predšolsko vzgojo kot priporočilo - Resolucija Sveta o strateškem okviru za evropsko sodelovanje v izobraževanju in usposabljanju pri uresničevanju evropskega izobraževalnega prostora in širše (2021–2030). Slednji je kot kazalnik vključenosti v predšolsko vzgojo in varstvo določila, da bi moralo biti do leta 2030 v vrtce vključenih vsaj 96 % otrok v starosti od tretjega leta do vstopa v osnovno šolo. Tega cilja v Sloveniji še ne dosegamo.

**Pogoji javnega razpisa:**

Na razpis se lahko prijavi javni vrtec:

* ki deluje kot samostojni javni zavod ali kot enota vrtca pri javni osnovni šoli,
* je vpisan v razvid izvajalcev javno veljavnih programov vzgoje in izobraževanja,
* ki bo imel v oddelku, ki bo izvajal krajši program vključenih tolikšno število otrok, kot to določajo normativi o številu otrok v 5. členu pravilnika,
* ki za izvedbo krajšega programa zagotovi igralnico, ki ustreza predpisanim pogojem za oddelek drugega starostnega obdobja in bo za izvajanje krajšega programa zagotovil strokovnega delavca, ki izpolnjuje pogoje za vzgojitelja predšolskih otrok.

**Pogoji za financiranje:**

* pravočasno prispetje prijave in pravilno označena ovojnica ali zadeva v elektronski oddaji (s pripisom: ''Javni razpis za financiranje krajšega programa),
* formalna popolnost prijave,
* v kolikor prijava ne bo popolna bo ministrstvo prijavitelja pozvalo k dopolnitvi slednje; prijave, ki ne bodo ustrezno dopolnjene niti po pozivu k dopolnitvi bodo zavržene,
* prijava, ki ne bo izpolnjevala pogojev za kandidiranje skladno z razpisnimi pogoji bo zavrnjena,
* vrtec se obveže, da bo krajši program izvedel v obsegu 240 ur, razen če se vsi otroci predčasno izpišejo iz programa. V tem primeru vrtcu za delovanje oddelka krajšega programa pripada sorazmeren obseg sredstev glede na število opravljenih ur izvajanja programa,
* vrtec bo ministrstvu po izvedenem programu predložiti zaključno poročilo o izvajanju krajšega programa (podrobneje v nadaljevanju).

V postopek izbora bodo vključene vse prijave, iz katerih bo razvidno, da izpolnjujejo pogoje javnega razpisa. Na podlagi ugotovitve o izpolnjevanju pogojev bo Sektor za predšolsko vzgojo pripravil sklep o izboru javnih vrtcev, ki se jim bo financiral oddelek krajšega programa v šolskem letu 2023/24 in ga predložil v odločitev ministru za vzgojo in izobraževanje.

**Rok prijave:**

Javni vrtci se lahko prijavijo na razpis od dneva objave javnega razpisa in vse do 30. aprila 2024. Prijava je vložena pravočasno, če jo ministrstvo prejme najpozneje zadnji dan roka ali če je oddana zadnji dan roka priporočeno po pošti.

**Rok, v katerem bodo vrtci obveščeni o izboru:**

O izboru prijavljenih vrtcev, ki jim bo ministrstvo financiralo oddelek krajšega programa, bo izdan sklep o izboru, predvidoma najpozneje v roku 30 dni od prejema prijave.

**Način oddaje prijave:**

Prijavo vrtec pošlje:

* po pošti priporočeno ali
* vloži neposredno v glavno pisarno Ministrstva za vzgojo in izobraževanje, Masarykova c. 16, 1000 Ljubljana ali
* po e-pošti: [gp.mvi@gov.si](mailto:gp.mvi@gov.si), vselej s pripisom »Javni razpis za financiranje krajšega programa«.

**Posledice, če se ugotovi, da je v postopku prijave ali izvedbe krajšega programa prišlo do resnih napak, nepravilnosti, goljufije ali kršitve obveznosti:**

V kolikor se ugotovi, da vrtec ministrstva ni seznanil z vsemi dejstvi in podatki, ki so mu bili znani ali bi mu morali biti znani oziroma da je posredoval neresnične, nepopolne podatke oziroma dokumente ali prikril informacije, ki bi jih bil v skladu s tem javnim razpisom dolžan razkriti, ker bi lahko vplivali na odločitev ministrstva o dodelitvi sredstev ali da je neupravičeno pridobil sredstva po tem javnem razpisu na nepošten način, na podlagi ponarejene listine ali kaznivega dejanja, bo vrtec dolžan vrniti neupravičeno prejeta sredstva skupaj z zakonskimi zamudnimi obrestmi od dneva nakazila na transakcijski račun upravičenca do dneva vračila v proračun Republike Slovenije. Če je takšno ravnanje namerno, se bo obravnavalo kot goljufija.

**Zaključno poročilo:**

Po zaključeni izvedbi krajšega programa je vrtec dolžan ministrstvu posredovati (po pošti ali v e-obliki) zaključno poročilo, najpozneje v 30 dneh. Elementi, ki jih mora slednje vsebovati se nahajajo v ločenem dokumentu.

**Dodatne informacije:**

Za dodatne informacije lahko v poslovnem času kontaktirate Sektor za predšolsko vzgojo, Ministrstvo za vzgojo in izobraževanje, tel. 01/400-5671.

dr. Darjo Felda

MINISTER